संविधान कार्यान्वयनका अवरोध पन्छाएर जनताका अधिकार सुनिश्चित गर्नु गठबन्धनको उद्देश्य : पुन
संविधान कार्यान्वयनको क्रममा खडा गरिएका अवरोध हटाएर जनतालाई अधिकार सम्पन्न गर्न माओवादी केद्र, कांग्रेसलगायतका राजनीतिक दलबीच गठबन्धन भएको माओवादी केन्द्रका उपमहासचिव वर्षमान पुनले बताएका छन् । उनले माओवादी, कांग्रेसलगायतका दलहरूको सत्ता गठबन्धन वर्तमान प्रतिनिधिसभाको कार्यकालभर चल्ने दाबी गरेका थिए । 
काठमाडौँ — संविधान कार्यान्वयनको क्रममा खडा गरिएका अवरोध हटाएर जनतालाई अधिकार सम्पन्न गर्न माओवादी केद्र, कांग्रेसलगायतका राजनीतिक दलबीच गठबन्धन भएको माओवादी केन्द्रका उपमहासचिव वर्षमान पुनले बताएका छन् । उनले माओवादी, कांग्रेसलगायतका दलहरूको सत्ता गठबन्धन वर्तमान प्रतिनिधिसभाको कार्यकालभर चल्ने दाबी गरेका थिए । राष्ट्रिय सभा निर्वाचनका लागि वाग्मती प्रदेशबाट उम्मेदवारी दिएका सत्तारुढ गठबन्धनका उम्मेदवार र मतदाताबीच शनिबार काठमाडौंमा गरिएको अन्तरक्रिया कार्यक्रममा सांसदसमेत रहेका माओवादी उपमहासचिव पुनले चुनावका लागि मात्रै गठबन्धन नभएको बताए । ‘यो गठबन्धन चुनावी जित-हारका लागि वा नेताहरूको स्वार्थका लागि नभई निश्चित राजनीतिक उद्देश्यका लागि बनेको हो,’ उनले भने, ‘शान्ति प्रक्रियाका केही कामहरू बाँकी छन् । संविधान कार्यान्वयनमा विभिन्न खालका अवरोधहरू खडा गरिए । ती अवरोधहरू पन्छाउँदै संविधानका व्यवस्थाअनुसार जनताका अधिकार सुनिश्चित गर्नु गठबन्धनको उद्देश्य हो ।’राजनीतिक उद्देश्यका लागि निर्माण गरिएको गठबन्धन कसैले चाहेर तलमाथि हुने अवस्था नरहेको पनि पुनको दाबी थियो । संविधानको रक्षा र कार्यान्वयनका लागि बनेको गठबन्धन मुलुकको अहिलेको आवश्यकता रहेको बताउँदै उनले पुनले विश्व भूराजनीतिक प्रभावको सामना गर्न लोकतान्त्रिक र वामप्रगतिशील शक्तिबीच सहकार्यको विकल्प नरहेको बताए । ‘यो संविधानको रक्षा र कार्यान्वयनका लागि बनाइएको गठबन्धन हो,' पुनले भने, ‘यो कुनै नेता र पार्टीगत स्वार्थले बनेको नभई नेपालको अहिलेको आवश्यकता हो । वामपन्थी–प्रगतिशील र लोकतान्त्रिक शक्ति नमिली नेपालले विश्व भूराजनीतिक प्रभावको सामना गर्न सक्दैन ।’ १२ बुँदे सम्झौतादेखि संविधान निर्माणमा सहकार्य गरेका प्रमुख शक्तिहरूको गठबन्धन भएको उनको भनाइ थियो ।माओवादी अध्यक्ष तथा प्रधानमन्त्री पुष्पकमल दाहालले गठबन्धन आवद्ध दल र ती दलका प्रमुख नेताहरूको विश्वास जितेका कारण पनि गठबन्धन पाँच वर्ष टिक्ने पुनको दाबी थियो । त्यस्तै, पुनले राष्ट्रिय सभामा सातवटै प्रदेशको समानुपातिक प्रतिनिधित्व हुने भएकाले त्यसको बनोट विशिष्ट र मौलिक रहेको बताए । ठूलो जनसंख्या भएको मधेस र बाग्मती तथा कम जनघनत्व भएका कर्णाली र सुदूरपश्चिम प्रदेशको राष्ट्रिय सभामा बराबर ८ जनाको प्रतिनिधित्व हुने भन्दै त्यसले प्रदेशहरूको स्वार्थको प्रतिनिधित्व गर्ने बताए । उनले गठबन्धनका उम्मेदवारलाई जिताउन आफ्ना पार्टीका प्रदेश सभा सदस्य र पालिका अध्यक्ष तथा उपाध्यक्षलाई निर्देशन दिएका थिए । राष्ट्रिय सभा निर्वाचन ११ माघमा हुँदैन । वाग्मती प्रदेशबाट राष्ट्रिय सभामा ४ सिटका लागि निर्वाचन हुँदैछ । गठबन्धनबाट कांग्रेसका जितजंग बस्नेत र विष्णुदेवी पुडासैनी, माओवादी केन्द्रका श्रीकृष्ण अधिकारी र एकीकृत समाजवादीका घनश्याम रिजाल उम्मेदवार छन् । 